Kgwadi betoon medelye ná Pukkie sterfDie NWU se Potchefstroomkampus. Foto: NWU Pukke/Facebook Prof. Dan Kgwadi, vise-kanselier van die Noordwes-Universiteit, het Sondag in ŉ verklaring gesê Xavier Klein, ŉ eerstejaarstudent op die Potchefstroom-kampus (Puk), het verdrink. Kgwadi het gesê hy neem met spyt kennis van die afsterwe van Xavier. Maroela Media het vroeër berig Xavier en sy twee vriende het by die kampusswembad gaan swem. Hy het ná ŉ paar lengtes gesê hy voel nie lekker nie, en het op die rand van die swembad gaan sit. Ná ŉ ruk het hy weer begin swem, maar in die moeilikheid geraak. Sy vriende en waterpolospelers het hom te hulp gesnel en dadelik mond-tot-mondasemhaling begin toepas. Hy is na die MediClinic geneem waar hy gisteraand omstreeks 23:00 in die hoësorgeenheid oorlede is. “Dit is die vyfde student van ons universiteit wat die afgelope vier weke in onvoorsiene omstandighede sterf,” het Kgwadi gesê. “Drie damestudente is vroeër in ŉ motorongeluk dood en ŉ damestudent het gesterf weens breinvliesontsteking, en dit is nou gevolg deur Xavier se verdrinking. Elke afsterwe is ŉ tragiese voorval. Ons land se toekoms lê in ons jong mense – veral sulke talentvolle persone. My medelye aan sy ouers, familie en vriende. Hou hulle asseblief in jul gebede.” Die 19-jarige Xavier Klein van Groblershoop in die Noord-Kaap, was ŉ eerstejaarstudent in Laureus-manskoshuis. Hy het B.Com Finansiële Rekenmeesterskap studeer. Een van die vriende wat saam met hom geswem het, was sy kamermaat. Volgens die verklaring wat deur Kgwadi se kantoor uitgereik is, sal die oorsaak van Xavier se dood bekend wees ná ŉ nadoodse ondersoek. Kgwadi is van voornemens om Xavier se ouers te besoek om persoonlik sy medelye aan hulle oor te dra. Hy het reeds telefonies met sy vriende gepraat wat saam met hom geswem het. Prof. Fika Janse van Rensburg, rektor van die Potchefstroom-kampus, Chris de Bruyn, huisvader van Laureus-manskoshuis, en die kantoor van die dekaan van studentesake staan die familie by met reis- en verblyfreëlings en berading.